*****

ΚΑΝΟΝΙΣΜΟΣ (ΕΟΚ) αριθ. 1912/88 ΤΗΣ ΕΠΙΤΡΟΠΗΣ

της 30ής Ιουνίου 1988

για συντηρητικά μέτρα στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 115,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 1107/88 (2),

Εκτιμώντας:

ότι η περίοδος εμπορίας για τα προϊόντα που περιλαμβάνονται στην κοινή οργάνωση της αγοράς στον τομέα της ζάχαρης αρχίζει την 1η Ιουλίου· ότι για τα εν λόγω προϊόντα η Επιτροπή υπέβαλε στο Συμβούλιο κατάλληλες προτάσεις που αποσκοπούν στον καθορισμό των τιμών και των άλλων στοιχείων σχετικά με την περίοδο 1988/89· ότι το Συμβούλιο, παρά τις προσπάθειες που ανελήφθησαν από την Επιτροπή και παρά την ύπαρξη μιας μεγάλης πλειοψηφίας υπέρ των προτάσεων της Επιτροπής, δεν καθόρισε μέχρι σήμερα τις τιμές που εφαρμόζονται ούτε το ποσό της επιστροφής των δαπανών αποθηκεύσεως σε εφαρμογή του άρθρου 2 παράγραφος 3, του άρθρου 3 παράγραφος 4, του άρθρου 4 παράγραφος 3, του άρθρου 5 παράγραφος 5 και του άρθρου 8 παράγραφος 4 του κανονισμού (ΕΟΚ) αριθ. 1785/81· ότι η Επιτροπή, σε εφαρμογή των καθηκόντων που της έχουν ανατεθεί από τη συνθήκη, οδηγείται με τον τρόπο αυτό να λάβει τα απαραίτητα συντηρητικά μέτρα για να εξασφαλισθεί η συνέχιση της λειτουργίας της κοινής γεωργικής πολιτικής στον τομέα της ζάχαρης· ότι τα μέτρα αυτά λαμβάνονται συντηρητικά και δεν προδικάζουν μεταγενέστερες αποφάσεις επί των τιμών που θα θεσπισθούν από το Συμβούλιο για αυτή την ίδια περίοδο 1988/89·

ότι, βάσει των μεταβατικών αυτών μέτρων, θα πρέπει να εξασφαλιστεί η συνέχιση του καθεστώτος των τιμών και να εφαρμοσθούν τα ποσά που η Επιτροπή υπέβαλε για το σκοπό αυτό στο Συμβούλιο· ότι τα ποσά αυτά αντιστοιχούν στα επίπεδα που ισχύουν κατά τη διάρκεια της προηγούμενης περιόδου·

ότι, όσον αφορά την τιμή για την Ισπανία και την Πορτογαλία, θα πρέπει να εφαρμοσθούν οι διατάξεις των άρθρων 70 και 238 της πράξης προσχώρησης σε θέματα προσεγγίσεως των τιμών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την 1η Ιουλίου 1988, για την εφαρμογή του καθεστώτος των τιμών που αναφέρεται στον τίτλο Ι του κανονισμού (ΕΟΚ) αριθ. 1785/81, γίνεται εφαρμογή των ακολούθων ποσών:

1. Βάσει της τιμής παρεμβάσεως της λευκής ζάχαρης, για τις μη ελλειμματικές ζώνες της Κοινότητας με εξαίρεση την Ισπανία:

54,18 ECU ανά 100 χιλιόγραμμα.

2. Βάσει της τιμής παρεμβάσεως που προκύπτει από τη λευκή ζάχαρη, για τις ελλειμματικές ζώνες της Κοινότητας με εξαίρεση την Πορτογαλία:

- για όλες τις ζώνες του Ηνωμένου Βασίλειου: 55,39 ECU ανά 100 χιλιόγραμμα,

- για όλες τις ζώνες της Ιρλανδίας: 55,39 ECU ανά 100 χιλιόγραμμα,

- για όλες τις ζώνες της Ιταλίας: 56,12 ECU ανά 100 χιλιόγραμμα.

3. Βάσει της τιμής παρεμβάσεως της ακατέργαστης ζάχαρης:

44,92 ECU ανά 100 χιλιόγραμμα.

4. Στην Ισπανία, βάσει της τιμής παρεμβάσεως της λευκής ζάχαρης:

62,78 ECU ανά 100 χιλιόγραμμα.

5. Στην Πορτογαλία, βάσει της τιμής παρεμβάσεως της λευκής ζάχαρης:

51,88 ECU ανά 100 χιλιόγραμμα.

Άρθρο 2

1. Από την 1η Ιουλίου 1988, το ποσό που εφαρμόζεται στην Κοινότητα, με εξαίρεση την Ισπανία και την Πορτογαλία:

α) βάσει της τιμής βάσεως των ζαχαροτεύτλων, είναι 40,89 ECU ανά τόνο στο στάδιο παραδόσεως στο κέντρο συγκεντρώσεως·

β) βάσει της ελάχιστης τιμής των ζαχαροτεύτλων Α, είναι 40,07 ECU ανά τόνο·

γ) βάσει της ελάχιστης τιμής των ζαχαροτεύτλων Β, είναι 27,81 ECU ανά τόνο.

2. Από την 1η Ιουλίου 1988, τα ποσά που εφαρμόζονται στην Ισπανία και την Πορτογαλία βάσει των τιμών των ζαχαροτεύτλων καθορίζονται σε:

- 47,98 ECU ανά τόνο βάσει της τιμής βάσεως,

- 47,16 ECU ανά τόνο βάσει της ελάχιστης τιμής των ζαχαροτεύτλων Α,

- 34,90 ECU ανά τόνο βάσει της ελάχιστης τιμής των ζαχαροτεύτλων Β.

3. Από την 1η Ιουλίου 1988, τα ποσά που εφαρμόζονται στην Πορτογαλία βάσει των τιμών των ζαχαροτεύτλων καθορίζονται σε:

- 43,72 ECU ανά τόνο βάσει της τιμής βάσεως,

- 42,90 ECU ανά τόνο βάσει της ελάχιστης τιμής για τα ζαχαρότευτλα Α,

- 30,64 ECU ανά τόνο βάσει της ελάχιστης τιμής για τα ζαχαρότευτλα Β.

4. Οι τιμές των ζαχαροτεύτλων νοούνται στο στάδιο της παραδόσεως, στο κέντρο συγκεντρώσεως και ισχύουν για τα ζαχαρότευτλα που είναι υγιή, ανόθευτα, σύμφωνα με τα συναλλακτικά ήθη και με περιεκτικότητα σε ζάχαρη 16 % κατά την παράδοση.

Άρθρο 3

Τα ποσά που εφαρμόζονται από την 1η Ιουλίου 1988, βάσει των τιμών κατωφλίου που αναφέρονται στο άρθρο 4 του κανονισμού (ΕΟΚ) αριθ. 1785/81 είναι τα εξής:

α) 66,33 ECU ανά 100 χιλιόγραμμα λευκής ζάχαρης·

β) 56,75 ECU ανά 100 χιλιόγραμμα ακατέργαστης ζάχαρης·

γ) 6,90 ECU ανά 100 χιλιόγραμμα μελάσας.

Άρθρο 4

Βάσει της κατ' αποκοπήν αποδόσεως των δαπανών αποθηκεύσεως που προβλέπονται στο άρθρο 8 του κανονισμού (ΕΟΚ) αριθ. 1785/81, το ποσό που εφαρμόζεται από την 1η Ιουλίου 1988 καθορίζεται σε 0,49 ECU ανά 100 χιλιόγραμμα λευκής ζάχαρης κατά μήνα.

Άρθρο 5

Ο παρών κανονισμός αρχίζει να ισχύει την 1η Ιουλίου 1988.

Οι διατάξεις του παρόντος κανονισμού εφαρμόζονται, με την επιφύλαξη των αποφάσεων που θα θεσπισθούν ενδεχομένως μεταγενέστερα από το Συμβούλιο, για την περίοδο εμπορίας 1988/89.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Ιουνίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 110 της 29. 4. 1988, σ. 20.